સુરતના ફિલ્મ સંશોધક હરીશ રઘુવંશી માહિતી આપે છે કે 15-7-2003ના રોજ અમેરિકાના એક નર્સિંગ હોમમાં દરિદ્ર અવસ્થામાં અવસાન પામનારાં લીલા ચીટણીસને એ અવસ્થામાં ચરિત્ર અભિનેત્રી શશિકલાએ શોધી કાઢ્યાં ત્યારે એ લીલાજી એમને ઓળખી પણ શક્યાં નહોતાં, એટલાં બધાં સ્મૃતિહ્રાસથી પીડાઈ રહ્યાં હતાં. અનેક ગીતોનાં ગાનારાં એ અભિનેત્રીએ 1935ની ફિલ્મ ‘ધુઆંધાર’થી પોતાની કારકિર્દી શરૂ કરી હતી, હિરોઇન તરીકે તેમણે ‘બંધન’ (1940) ‘ઝૂલા’ અને ‘કંગન’ (1941) સહિત અનેક ફિલ્મોમાં યાદગાર અભિનય આપ્યો હતો. એ પછી ચરિત્ર અભિનેત્રી તરીકે પણ તેમની કારકિર્દી અતિ યશસ્વી રહી હતી. તેમની રજૂ થયેલી છેલ્લી ફિલ્મ ‘રામુ તો દીવાના હૈ’ (2001) હતી, બનવાજોગ છે કે તેનું શૂટિંગ અગાઉ થઈ ચૂક્યું હોય યા તેઓ અમેરિકાથી થોડા સમય માટે આવ્યાં હોય.